'राहुल पर तलवार, रोहित पर विचार', टेस्ट में ओपनिंग को लेकर चीफ सेलेक्टर का बड़ा बयान! | News24
Home Sports 'राहुल पर तलवार, रोहित पर विचार', ओपनिंग...
'राहुल पर तलवार, रोहित पर विचार', ओपनिंग को लेकर चीफ सेलेक्टर का बड़ा बयान!
वेस्टइंडीज के खिलाफ टेस्ट सीरीज में भारत ने आसान जीत हासिल की, लेकिन ओपनिंग की समस्या सीरीज के दोनों मैचों में दिखाई दी। केएल राहुल एक बार फिर से परफॉर्म करने में नाकाम रहे।
न्यूज 24 ब्यूरो, मुंबई(10 सितंबर): वेस्टइंडीज के खिलाफ टेस्ट सीरीज में भारत ने आसान जीत हासिल की, लेकिन ओपनिंग की समस्या सीरीज के दोनों मैचों में दिखाई दी। हालांकि, मयंक अग्रवाल ने रन बनाए, लेकिन केएल राहुल एक बार फिर से परफॉर्म करने में नाकाम रहे। इसको देखते हुए टीम इंडिया के चीफ सेलेक्टर एमएसके प्रसाद ने कहा है कि टेस्ट मैचों में रोहित शर्मा बतौर ओपनर उतर सकते है और इस पर हम विचार कर रहे हैं।
एमएसके प्रसाद ने कहा कि सेलेक्शन कमेटी ने वेस्टइंडीज दौरा खत्म होने के बाद कोई बैठक नहीं की है। हम जरूर रोहित शर्मा के नाम पर बतौर टेस्ट ओपनर विचार करेंगे। बता दें केएल राहुल की लगातर विफलता के बाद रोहित शर्मा को बतौर टेस्ट ओपनर उतारने की वकालत की जा रही थी। पूर्व कप्तान सौरव गांगुली ने भी रोहित शर्मा को ओपनिंग पर उतारने की बात कही थी। वेस्टइंडीज दौरे की टेस्ट टीम में रोहित शर्मा थे लेकिन उन्हें मौका नहीं दिया गया।
सौरव गांगुली ने अपने कॉलम में कहा, 'मैंने पहले भी रोहित को टेस्ट क्रिकेट में सलामी बल्लेबाज के रूप में आजमाने का सुझाव दिया था। मुझे अब भी विश्वास है कि उन्हें मौका दिया जाना चाहिए क्योंकि वह बहुत अच्छे खिलाड़ी हैं, जिन्हें नहीं छोड़ा जा सकता है। 'गांगुली ने कहा, 'एक शानदार विश्व कप के बाद, मेरा मानना है कि उन्हें टेस्ट में ओपनिंग करने का मौका मिलेगा। अजिंक्य रहाणे और हनुमा विहारी के अच्छे प्रदर्शन के बाद मध्यक्रम में खेलने के लिए बहुत कुछ बचा नहीं है।'
माना जा रहा है कि रोहित शर्मा टेस्ट मैचों में साउथ अफ्रीका के खिलाफ ओपनिंग कर सकते हैं। रोहित शर्मा अभी तक टेस्ट क्रिकेट में बतौर मिडिल ऑर्डर बैट्समैन खेले हैं। रोहित शर्मा के पास खुद को ओपनिंग बल्लेबाज साबित करना का मौका इसलिए भी है, क्योंकि केएल राहुल, शिखर धवन और मुरली विजय जैसे खिलाड़ी पारी की शुरुआत करने में असफल रहे हैं। हालांकि, मयंक अग्रवाल ने थोड़ा बहुत अच्छा करने की कोशिश की है, लेकिन वे बड़ी पारी नहीं खेल पा रहे हैं